‘Roofdrama’ toe 30 op geldwa toeslaanDie geldwa nadat dit in ’n heining vasgery het. (Foto: Yusuf Abramjee/Twitter) ’n Span van 30 verdagtes het die naweek op ’n geldwa in die ooste van Pretoria toegeslaan en altesame tien motors is ingespan om die transitorooftog uit te voer. Kol. Athlenda Mathe, polisiewoordvoerder, sê veiligheidswagte het Sondag kontant by Samcor se depot in Silverton gaan aflaai toe ’n wit BMW teen hul geldwa naby die depot in Vonkpropstraat vasgejaag het. Die geldwa het in ’n heining van kantore wat aan die polisie behoort, vasgery, terwyl die verdagtes die BMW aan die brand gesteek en dit heeltemal uitgebrand het. Nóg nege voertuie het daarna aangejaag gekom en die insittendes van hierdie voertuie het skote op die transitovoertuig afgevuur. Die toneel in Silverton, Pretoria. (Foto: Yusuf Abramjee/Twitter) Tientalle verdagtes in vier wit Ford Rangers, twee Toyota Hilux-bakkies, ’n wit BMW, ’n wit Mercedes en ’n wit Volkswagen Tiguan het op die toneel aangekom en AK47-aanvalsgewere is op die veiligheidswagte in die geldwa gerig. Die wagte is weg van die geldwa begelei voordat die voertuig opgeblaas en kontant uit die beskadigde voertuig gebuit is. Die verdagtes het daarna met die kontant, asook die transitowagte se vuurwapens en ammunisie in hul voertuie gevlug. Mathe sê een van die wagte in die geldwa se begeleidingsvoertuig is tydens die rooftog in die bolyf gewond. Hy is na ’n hospitaal vir verdere behandeling geneem. Die polisie is intussen op die spoor van die verdagtes en die 72-uur-aksieplan is geaktiveer om verdere hulpbronne aan die ondersoekspan beskikbaar te stel.